飲郇公園贈章湖州何漢州
作者：劉敞
朝代：宋

paragraphs: 朝暉散浮陰，天氣清且佳。
春城足行樂，況此公侯家。
珍館深窈窕，茂林揚芬葩。
幽禽囀新聲，宿草含芳芽。
覽物曲池平，置酒白日斜。
因歌雍門詩，四座皆歎嗟。
平生布衣願，不過東陵瓜。
致求多嬴餘，竟是迷紛華。
一醉稱日富，此風獨可嘉。
安能拘浮俗，局若井底蛙。
客有章與何，高冠耀文緺。
方爲二千石，會促别且賒。
他日還相思，當在天一涯。
歡極情難忘，願君盡流霞。